હવે દરરોજ ડાઈનિંગહોલથી આવતું જમવાનું ત્રણેના ગળે નહોતું ઊતરતું. એટલે પ્રાચીએ એક રસોયણની વ્યવસ્થા કરી. રસોયાણી તો રોજ સવારે દાળ-ભાત-શાક રોટલી અને સાંજે ખીચડી-કઢી-ભાખરી બનાવીને ચાલી જાય. દરરોજ ભરેલાં શાક-કઠોળ-રાયતા-કચુંબરના વૈવિધ્યથી ટેવાયેલાઓને આ થાળી જોઈને ખાસ રુચિ જેવું રહેતું નહિ. સુધાબહેનને પણ યાદ આવ્યું કે સુમીએ જ્યારે પહેલી વખત રસોડામાં પગ મૂક્યો ત્યારે સુધાબહેનને પૂછ્યું હતું – ‘મમ્મી, આજે રસોઈમાં શું બનાવું ?’ જવાબમાં સુધાબહેને તો રીતસરનું એક નાનકડું ભાષણ જ ફટકારી દીધું હતું.